RAPORT AL COMISIEI CĂTRE PARLAMENTUL EUROPEAN ȘI CONSILIU privind cheltuielile FEGA Sistem de avertizare rapidă nr. 6-7/2012 /* COM/2012/0452 final */





CUPRINS 1........... Introducere.................................................................................................................... .2 2........... Venituri alocate FEGA.................................................................................................... 2 3........... Venituri provenite din sumele temporare pentru restructurare (sectorul zahărului)…3 4........... Observații privind execuția provizorie a bugetului FEGA pentru 2012........................... 3 5........... Execuția veniturilor alocate FEGA................................................................................. 6 6........... Execuția veniturilor provenite din sumele temporare pentru restructurare (sectorul zahărului) 7 7. Execuția fondului de restructurare a sectorului zahărului.................................................. 7 8........... Concluzii........................................................................................................................ 7 anexa 1: || utilizarea provizorie a creditelor din cadrul FEGA până la 31/05 2012 1. Introducere Anexa 1 prezintă, pentru perioada 16 octombrie 2011 - 31 mai 2012, nivelul real de execuție a bugetului raportat la profilul cheltuielilor prevăzut de indicator, stabilit pe baza dispozițiilor articolului 20 din Regulamentul (CE) nr. 1290/2005[1] al Consiliului. 2. Venituri alocate FEGA Pe baza normelor prevăzute la articolul 34 din Regulamentul (CE) nr. 1290/2005 al Consiliului privind finanțarea politicii agricole comune, veniturile provenite din corecții financiare efectuate în temeiul deciziilor de verificare a conformității, din corectarea neregulilor și din taxa pe excedent în sectorul laptelui sunt considerate venituri alocate pentru finanțarea cheltuielilor FEGA. Conform acestor dispoziții, veniturile alocate pot fi utilizate pentru a acoperi finanțarea cheltuielilor FEGA contractate de statele membre. În cazul în care o parte a acestor venituri nu este utilizată, aceasta va fi reportată automat în exercițiul bugetar următor[2]. Bugetul FEGA pentru 2012 a inclus aceste două componente: cea mai recentă estimare a Comisiei privind suma creditelor care vor fi necesare pentru finanțarea cheltuielilor preconizate pentru măsurile de piață și pentru ajutoarele directe, pe de o parte, și estimările privind veniturile alocate prevăzute a fi colectate în cursul exercițiului bugetar în cauză și privind soldul de reportat al veniturilor alocate rămase disponibile din exercițiul bugetar precedent, pe de altă parte. În propunerea sa privind cuantumul creditelor FEGA pentru bugetul 2012, Comisia a luat în calcul totalitatea veniturilor alocate preconizate și a solicitat pentru 2012 un nivel al creditelor calculat prin scăderea veniturilor alocate estimate din cheltuielile estimate. Autoritatea bugetară a adoptat noul buget FEGA ținând seama de veniturile alocate preconizate. La momentul întocmirii bugetului pentru 2012, Comisia estima că veniturile alocate disponibile se ridică la 1 010 milioane EUR, și anume: – Veniturile alocate prevăzute a fi generate în cursul exercițiului bugetar 2012 au fost estimate la 805 milioane EUR. S-a preconizat obținerea sumelor de 600 de milioane EUR și 150 de milioane EUR din corecțiile efectuate în urma verificării conformității și, respectiv, din corectarea neregulilor. Veniturile provenind din taxa pe excedent în sectorul laptelui au fost estimate la 55 de milioane EUR. – Suma veniturilor alocate preconizate a fi reportate din exercițiul bugetar 2011 în 2012 a fost estimată la 205 milioane EUR. În bugetul pentru 2012, Comisia a repartizat aceste venituri alocate, în valoare de 1 010 milioane EUR, către două scheme, și anume: – s-au alocat 310 milioane EUR pentru fondurile operaționale destinate organizațiilor de producători din sectorul fructelor și legumelor și – 700 de milioane EUR pentru schema de plată unică. Pentru aceste două scheme, autoritatea bugetară a votat în cele din urmă credite în valoare de 496 de milioane EUR și, respectiv, de 30 472 de milioane EUR, în conformitate cu propunerea Comisiei. Suma creditelor votate și a veniturilor alocate menționate anterior corespunde unei estimări totale a creditelor disponibile de 806 milioane EUR pentru fondurile operaționale destinate organizațiilor de producători din sectorul fructelor și legumelor și de 31 172 de milioane EUR pentru schema de plată unică. În anexa 1, care prezintă execuția provizorie a bugetului pentru 2012 pentru perioada de până la 31 mai 2012, cifrele creditelor bugetare pentru sectorul fructelor și legumelor și pentru ajutoarele directe decuplate prezintă creditele votate pentru aceste două sectoare, care se ridică la 788 de milioane EUR și respectiv 37 189 de milioane EUR, fără a lua în calcul veniturile alocate menționate anterior. După includerea veniturilor alocate acestor sectoare, totalul creditelor prevăzute în bugetul pentru 2012 este de 1 098 de milioane EUR pentru sectorul fructelor și legumelor și de 37 889 de milioane EUR pentru ajutoarele directe decuplate. 3. Venituri provenite din sumele temporare pentru restructurare (sectorul zahărului) Sumele temporare acordate pentru restructurarea sectorului zahărului sunt considerate venituri alocate, destinate finanțării ajutorului pentru restructurarea acestui sector și a altor ajutoare prevăzute de Fondul de restructurare a industriei zahărului. Pentru trei ani de comercializare: 2006/2007, 2007/2008 și 2008/2009, fondul a fost aprovizionat cu sumele aferente cotelor cantitative de zahăr, sirop de inulină și izoglucoză deținute de operatorii din fiecare stat membru. La momentul întocmirii bugetului pentru 2012, se preconiza reportarea sumei de 832,2 milioane EUR din exercițiul bugetar 2011 în 2012. 4. Observații privind execuția provizorie a bugetului FEGA pentru 2012 În anexa 1 este prezentat nivelul execuției bugetare provizorii pentru perioada 16 octombrie 2011 – 31 mai 2012. Acest nivel de execuție este comparat cu profilul de cheltuieli bazat pe indicator, stabilit în temeiul dispozițiilor articolului 20 din Regulamentul (CE) nr. 1290/2005 al Consiliului. În continuare este prezentat un scurt comentariu privind anumite articole din buget care arată cele mai importante diferențe dintre nivelul real și cel prevăzut al execuției bugetului pentru 2012. 4.1. Măsuri de piață Utilizarea creditelor pentru intervenții pe piețele agricole a fost mai mare cu 211,5 milioane EUR față de nivelul creditelor bugetare votate, stabilite în funcție de nivelul indicatorului de la 31 mai 2012. Această diferență se datorează, în primul rând, sectorului vinului și sectorului fructelor și legumelor. În același timp, alte sectoare au înregistrat în total o execuție cu puțin sub nivelul preconizat. 4.1.1. Fructe și legume (+ 127,6 milioane EUR față de creditele votate) În ceea ce privește creditele votate, acest nivel de execuție se datorează în primul rând plăților efectuate pentru fondurile operaționale destinate schemei privind organizațiile de producători, care sunt finanțate atât din creditele bugetare votate, cât și din veniturile alocate acestei scheme în bugetul pentru 2012 (NB: pentru detalii, a se vedea punctul 2 de mai sus). Acest nivel de execuție rezultă din aplicarea indicatorului pentru perioada de până la 31 mai 2012 creditelor bugetare votate, care nu includ veniturile alocate acestui sector. În plus, pentru perioada supusă examinării, statele membre au efectuat plăți într-un ritm care a depășit nivelul indicatorului stabilit pentru ajutoarele destinate grupurilor de producători în cadrul schemei privind recunoașterea preliminară. În acest stadiu, Comisia preconizează că cheltuielile care urmează să fie contractate pentru această schemă în 2012 vor fi mai ridicate decât creditele corespunzătoare incluse în bugetul pentru 2012. Începând cu 2010, pentru facilitarea lecturii, Comisia a introdus o notă de subsol * la tabelul privind execuția provizorie care figurează în anexa 1. Nota respectivă arată care ar fi situația dacă indicatorul de la 31 mai 2012 s-ar fi aplicat creditelor totale preconizate a fi disponibile pentru finanțarea acestui sector. Așa cum s-a arătat anterior la punctul 2, finanțarea totală preconizată a fi disponibilă pentru acest sector se compune din creditele bugetare votate, în valoare de 788 de milioane EUR, și din veniturile alocate sectorului, estimate la 310 milioane EUR. Prin urmare, dacă indicatorul s-ar fi aplicat la finanțarea totală de 1 098 de milioane EUR preconizată a fi disponibilă pentru acest sector, depășirea semnalată ar fi fost redusă la 1,9 milioane EUR. Pornind de la ipoteza că vor fi disponibile venituri alocate care să acopere nevoile legate de fondurile operaționale destinate schemei privind organizațiile de producători, în vreme ce Comisia preconizează o depășire a ajutoarelor destinate recunoașterii preliminare a grupurilor de producători în cadrul bugetului pentru 2012, Comisia consideră că totalul creditelor disponibile pentru acest sector ar putea să nu fie suficient pentru a acoperi toate cheltuielile preconizate a fi contractate de statele membre în 2012. 4.1.2. Produse din sectorul vitivinicol (+ 91,7 milioane EUR) Depășirea actuală în raport cu nivelul de execuție prevăzut de indicatorul de la 31 mai 2012 este rezultatul accelerării ritmului în care statele membre au efectuat plățile pentru programele naționale de sprijinire a sectorului vitivinicol, ritm care a încetinit totuși în cursul ultimelor luni, comparativ cu începutul anului. În plus, trebuie remarcat faptul că ritmul mai rapid de execuție în cazul acestor programe nu constituie un risc de depășire a creditelor bugetare, acestea fiind egale cu plafoanele financiare stabilite de legislație pentru programele respective. 4.2. Ajutoare directe Utilizarea creditelor pentru ajutoarele directe a depășit nivelul indicatorului de la 31 mai 2012 cu 790,1 milioane EUR. 4.2.1. Ajutoare directe decuplate (+ 754,2 milioane EUR în comparație cu creditele votate) În ceea ce privește creditele votate, schema de plată unică (SPU) prezintă o depășire care rezultă atât din aplicarea indicatorului pentru perioada de până la 31 mai 2012 creditelor bugetare votate care nu includ veniturile alocate acestui sector, cât și din autorizația generală acordată de Comisie statelor membre de a plăti avansuri pentru ajutoarele directe de la 16 octombrie 2011. În plus, ritmul punerii în aplicare a schemei de plată unică pe suprafață (SAPS) a fost mai rapid raportat la nivelul indicatorului, în timp ce plățile separate pentru zahăr și fructe și legume corespund nivelului indicatorului. Într-adevăr, statele membre au plătit deja, până în prezent, aproximativ 98% din nevoile bugetare preconizate, față de 97,2% în aceeași perioadă pentru creanțele din 2010 plătite în 2011. Începând cu 2010, pentru facilitarea lecturii, Comisia a introdus o notă de subsol * la tabelul privind execuția provizorie care figurează în anexa 1. Nota respectivă arată care ar fi situația dacă indicatorul de la 31 mai 2012 s-ar fi aplicat creditelor totale preconizate a fi disponibile pentru finanțarea ajutoarelor directe decuplate. Așa cum s-a arătat anterior la punctul 2, finanțarea totală preconizată a fi disponibilă pentru ajutoarele directe decuplate se compune din creditele bugetare votate, în valoare de 37 189 de milioane EUR, și din veniturile alocate ajutoarelor directe decuplate, estimate la 700 de milioane EUR. Prin urmare, dacă indicatorul s-ar fi aplicat la finanțarea totală de 37 889 de milioane EUR preconizată a fi disponibilă pentru ajutoarele directe decuplate, depășirea semnalată ar fi fost mai mică: numai 70 de milioane EUR. În acest stadiu, Comisia urmărește îndeaproape situația execuției în cazul ajutoarelor directe decuplate. 4.2.2. Alte ajutoare directe (+ 36,4 milioane EUR) Ca urmare a autorizației generale acordate de Comisie statelor membre de a plăti avansuri pentru ajutoarele directe de la 16 octombrie 2011, s-au efectuat plăți într-un ritm mai rapid față de nivelul indicatorului de la 31 mai 2012 în cazul anumitor scheme, precum: Prima pentru vaci de alăptare, precum și plățile pe suprafață pentru orez, bumbac și fructe cu coajă lemnoasă. În acest stadiu, în mod similar cu situația ajutoarelor directe decuplate, Comisia urmărește îndeaproape situația privind execuția în cazul altor ajutoare directe. 4.3. Auditul cheltuielilor agricole 4.3.1. Închiderea conturilor exercițiilor financiare precedente (+ 78 de milioane EUR) Pentru perioada de până la 31 mai 2012, statele membre au declarat corecții legate de închiderea conturilor în valoare de - 0,6 milioane EUR. Nivelul de execuție actual rezultă din compararea acestor corecții cu nivelul indicatorului corespunzător la 31 mai 2012. Trebuie subliniat că, în scrisoarea rectificativă pentru 2012, Comisia propusese corecții în valoare de – 69 de milioane EUR. Autoritatea bugetară a adoptat bugetul pentru 2012 în care această sumă a fost stabilită la – 200 de milioane EUR. Cu toate acestea, trebuie remarcat că, în acest stadiu, toate deciziile privind închiderea conturilor prevăzute pentru actualul exercițiu bugetar au fost prezentate Comitetului pentru fonduri și fac obiectul unei proceduri de adoptare de către Comisie. În urma acestor decizii, Comisia va trebui să ramburseze, adică să efectueze corecții pozitive în favoarea statelor membre, o sumă netă de aproximativ 33 de milioane EUR. De asemenea, în cadrul deciziilor de verificare a conformității adoptate de Comisie în 2012, trebuie să se opereze corecții pozitive în favoarea statelor membre, în valoare de aproximativ 34,5 milioane EUR. Prin urmare, Comisia va trebui să găsească credite bugetare pozitive, care nu sunt necesare pentru alte posturi bugetare FEGA, în valoare de aproximativ 67,5 milioane EUR. În plus, Comisia ar trebui să acopere cheltuieli negative de – 200 de milioane EUR impuse de autoritatea bugetară. De fapt, Comisia va trebui să găsească credite pozitive în valoare de 267,5 milioane EUR pentru a închide acest post bugetar în 2012. Valoarea finală a acestor corecții pozitive va fi determinată de corecțiile negative preconizate, rezultate din nerespectarea termenelor de plată de către statele membre, care vor fi prezentate Comitetului pentru fonduri în prima jumătate a lunii octombrie 2012. 4.4. Alte cheltuieli 4.4.1. Siguranța produselor alimentare și a hranei pentru animale, sănătatea și bunăstarea animalelor și domeniul fitosanitar (- 63,5 milioane EUR) Schemele finanțate în temeiul acestui articol implică plăți directe efectuate de Comisie. Datorită ameliorării situației privind sănătatea animalelor și modificărilor legislației, grație cărora sunt necesare mai puține teste pentru depistarea EST, nevoile preconizate pentru programele de monitorizare și de eradicare a bolilor la animale sunt mai mici în comparație cu cele estimate la momentul pregătirii bugetului pentru 2012. În acest stadiu, se așteaptă o subutilizare a creditelor de la acest articol bugetar. 5. Execuția veniturilor alocate FEGA Tabelul din anexa 1 arată că, până la 31 mai 2012, au fost colectate venituri alocate însumând 570 de milioane EUR, și anume: – veniturile rezultate din corecții bazate pe deciziile de verificare a conformității s-au ridicat la 423 milioane EUR, sume suplimentare fiind prevăzute până la sfârșitul exercițiului bugetar, – veniturile rezultate în urma neregulilor s-au ridicat la aproximativ 90,4 milioane EUR, cu sume suplimentare prevăzute, de asemenea, până la sfârșitul exercițiului bugetar, și – în acest stadiu, au fost colectate majoritatea veniturilor provenite din taxa pe excedent în sectorul laptelui, care se ridică la 56,6 milioane EUR. În sfârșit, suma veniturilor alocate reportate din 2011 în 2012 s-a ridicat în final la 441,5 milioane EUR, depășind în mod semnificativ suma estimată inițial la 205 milioane EUR. Așadar, la 31 mai 2012, suma veniturilor alocate disponibile pentru finanțarea cheltuielilor FEGA se ridică la 1 011,6 milioane EUR. În acest stadiu, suma reprezentând veniturile alocate care încă mai trebuie colectate în 2012 s-ar ridica la aproximativ 235 de milioane EUR (pe baza ipotezei privind bugetul pentru 2012 care estima că veniturile alocate care urmează a fi generate în 2012 vor fi în valoare de 805 milioane EUR, din care au fost colectate deja 570 de milioane EUR). 6. Execuția veniturilor provenite din sumele temporare pentru restructurare (sectorul zahărului) În conformitate cu prevederile legislative, din luna noiembrie 2009 nu s-au colectat de la statele membre noi sume temporare pentru restructurare. Prin urmare, totalul veniturilor alocate disponibile pentru Fondul european de restructurare a sectorului zahărului este egal cu suma reportată din bugetul pentru 2011, care, contrar estimărilor inițiale, se ridică la 856,8 milioane EUR (depășind suma de 832,2 milioane EUR prevăzută în notele la bugetul pentru 2012, ca urmare a faptului că plățile ajutoarelor efectuate la sfârșitul lui 2011 au fost mai mici decât cele preconizate). În proiectul de buget pentru anul 2013, Comisia a precizat că se așteaptă ca un sold al veniturilor alocate provenind din Fondul de restructurare a industriei zahărului să fie disponibil la închiderea sa la 30 septembrie 2012. 7. Execuția fondului de restructurare a sectorului zahărului La sfârșitul lunii mai 2012, statele membre efectuaseră plăți de 69,1 milioane EUR pentru ajutoare destinate unor măsuri de restructurare, pentru ajutoare de diversificare sau ajutoare destinate rafinării zahărului. 8. Concluzii Execuția provizorie a creditelor bugetare ale FEGA pentru 2012, pentru perioada de până la 31 mai 2012, arată că rambursările lunare către statele membre au depășit profilul cheltuielilor pentru execuția bugetară bazat pe indicator cu 1 024,9 milioane EUR. Acest lucru s-a datorat în principal autorizației generale acordate de Comisie de a plăti avansuri pentru ajutoarele directe de la 16 octombrie 2011, ceea ce a dus la un ritm de plată mai rapid în cazul acestor ajutoare. Sunt disponibile venituri alocate în valoare de 1 011,6 milioane EUR și se preconizează că în 2012 va mai fi colectată o sumă de 235 de milioane EUR. În acest stadiu, Comisia preconizează că suma veniturilor alocate disponibile în prezent, precum și suma care va deveni disponibilă în cursul anului vor fi suficiente pentru a acoperi finanțarea sectorului fructelor și legumelor și a sectorului ajutoarelor directe decuplate, în conformitate cu ceea ce s-a preconizat inițial la stabilirea bugetului pentru 2012. La momentul redactării prezentului raport, Comisia urmărește îndeaproape evoluția execuției bugetului pentru anul 2012, pentru a evalua dacă anumite părți din buget vor înregistra în cele din urmă o subutilizare care va permite finanțarea atât a corecțiilor pozitive legate de închiderea conturilor și de verificarea conformității, cât și a cheltuielilor negative de la capitolul 05 07 prezentate mai sus. [1] JO L 209, 11.8.2005, p. 1. [2] Veniturile alocate reportate trebuie să fie primele utilizate, înaintea creditelor votate de autoritatea bugetară sau a veniturilor alocate generate în cursul anului (articolul 10 din Regulamentul financiar).